
Text rozhodnutia
Súd: Krajský súd Prešov Spisová značka: 17Co/97/2017 Identifikačné číslo súdneho spisu: 8317203284 Dátum vydania rozhodnutia: 27. 07. 2017 Meno a priezvisko sudcu, VSÚ: JUDr. Jana Burešová ECLI: ECLI:SK:KSPO:2017:8317203284.1 Uznesenie Krajský súd v Prešove v senáte zloženom z predsedníčky senátu JUDr. Jany Burešovej a členov senátu JUDr. Moniky Juskovej a JUDr. Gabriely Klenkovej, PhD. v spore navrhovateľov 1) R. D., nar. XX.XX.XXXX, bytom A. XX, XXX XX U., 2) I. D., nar. XX.XX.XXXX, bytom A. XX, XXX XX U., proti žalovaným 1) S.. E. T., nar. XX.XX.XXXX, bytom F. XXX, XXX XX W. H. , 2) D. T., nar. XX.XX.XXXX, bytom A. XXXX/X, XXX XX U., o nariadenie neodkladného opatrenia, o späťvzatí návrhu žalobcami takto r o z h o d o l : Pripúšťa späťvzatie žaloby, zrušuje uznesenie súdu prvej inštancie a konanie zastavuje. Priznáva žalobcom náhradu trov konania. o d ô v o d n e n i e : 1. Navrhovatelia žiadali o vydanie neodkladného opatrenia návrhom, ktorý došiel prvoinštančnému súdu dňa 21.3.2017. Prvoinštančný súd na ich návrh uznesením č.k. 10C 19/2017-11 zo dňa 12.4.2017 nariadil neodkladné opatrenie, ktorým žalovaným v 1/ a 2/ rade uložil povinnosť zdržať sa nakladania s pozemkom parcela č. CKN XXXX, druh pozemku zastavané plochy a nádvoria o výmere XXX m2 a stavbou súp. č. XXX postavenej na parcele CKN XXXX zapísanej na LV č. XXXX, k.ú. U., obec U., okres U., Z. úrad U., odbor katastrálny, najmä im uložil povinnosť upustiť od scudzenia predmetného pozemku, a to do právoplatného skončenia konania vo veci samej. Súd uložil žalobcom v 1/ a 2/ rade povinnosť v lehote 30 dní od nariadenia neodkladného opatrenia podať žalobu o náhradu škody a o vypratanie nehnuteľností (pozemku). Rozhodol, že žalobcovia v 1/ a 2/ rade majú právo na náhradu trov konania v plnom rozsahu. Navrhovateľ v 1/ rade prevzal uznesenie dňa 8.5.2017, navrhovateľka v 2. rade dňa 11.5.2017 a žalovaný v 1. rade dňa 24.4.2017 a žalovaný v 2. rade dňa 20.4.2017. 2. Podaním zo dňa 24.4.2017, ktoré došlo prvoinštančnému súdu dňa 26.4.2017 žalobcovia oznámili súdu, že návrh na neodkladné opatrenie berú späť v celom rozsahu. So žalovanými sa dohodli na vzájomnom kompromise, nie je dôvod pokračovať v súdnom spore a preto tento návrh zobrali späť. 3. Prvoinštančný súd vyzval žalovaných, aby sa k tomuto procesnému úkonu žalobcov vyjadrili. Do rozhodnutia odvolacieho súdu žalovaní sa k späťvzatiu návrhu nevyjadrili a nevyjadrili ani nesúhlas so zastavením konania. 4. Podľa § 370 ods. 1 CSP ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustní späťvzatia. Podľa § 370 ods. 2 CSP súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. Odvolací súd zistil, že žalobcovia zobrali návrh na nariadenie neodkladného opatrenia späť v čase, keď ešte uznesenie prvoinštančného súdu nenadobudlo právoplatnosť. Uviedli, že došlo k mimosúdnemu vyriešeniu sporu. Žalovaní nevyjadrili nesúhlas so späťvzatím žaloby, resp. návrhu na nariadenie neodkladného opatrenia a neuviedli žiadne závažné dôvody, pre ktoré by s týmto procesným úkonom žalobcov nesúhlasili. Preto odvolací súd v súlade s citovanými zákonnými ustanoveniami pripustil späťvzatie návrhu na nariadenie neodkladného opatrenia, zrušil rozhodnutie súdu prvej inštancie a konanie zastavil. 5. O trovách konania odvolací súd rozhodol podľa § 256 ods. 1 CSP a priznal úspešným žalobcom náhradu trov konania, pretože žalovaní zavinili zastavenie konania o vydanie neodkladného opatrenia. 6. Toto rozhodnutie bolo prijaté senátom odvolacieho súdu v pomere 3:0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Podľa § 420 CSP, dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Podľa § 421 ods. 1 CSP, dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Podľa § 421 ods. 2 CSP, dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). Podľa § 423 CSP, dovolanie len proti dôvodom rozhodnutia nie je prípustné. Podľa § 424 CSP, dovolanie môže podať strana, v ktorej neprospech bolo rozhodnutie vydané. Podľa § 427 ods. 1 CSP, dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Podľa § 427 ods. 2 CSP, dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. Podľa § 428 CSP, v dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Podľa § 429 ods. 1 CSP, dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Podľa § 429 ods. 2 CSP, povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa.

